CELEX: 32013D1030(02)
Language: el
Date: 2013-10-22 00:00:00
Title: Απόφαση της Επιτροπής, της 22ας Οκτωβρίου 2013 , για τη σύσταση της ομάδας εμπειρογνωμόνων της Επιτροπής στον τομέα της φορολογίας της ψηφιακής οικονομίας

30.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 316/11
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 22ας Οκτωβρίου 2013
   για τη σύσταση της ομάδας εμπειρογνωμόνων της Επιτροπής στον τομέα της φορολογίας της ψηφιακής οικονομίας
   2013/C 316/07
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Τα άρθρα 113 και 115 της Συνθήκης αναθέτουν στην Ευρωπαϊκή Ένωση και τα κράτη μέλη το καθήκον να εξασφαλίσουν την εγκαθίδρυση και τη λειτουργία της εσωτερικής αγοράς.
            
         
               (2)
            
            
               Ενόψει του καθορισμού μιας συνολικής θέσης της Ένωσης σχετικά με τα φορολογικά θέματα στην ψηφιακή οικονομία, η Επιτροπή θα χρειαστεί ενδεχομένως να αξιοποιήσει την εμπειρογνωσία των ειδικών στο πλαίσιο συμβουλευτικού οργάνου.
            
         
               (3)
            
            
               Συνεπώς, είναι απαραίτητο να συσταθεί ομάδα εμπειρογνωμόνων σε θέματα φορολόγησης της ψηφιακής οικονομίας και να οριστούν τα καθήκοντα και η δομή της.
            
         
               (4)
            
            
               Η ομάδα εμπειρογνωμόνων αναμένεται ότι θα συμβάλει στον καθορισμό μιας συνολικής θέσης της Ένωσης σχετικά με φορολογικά θέματα στην ψηφιακή οικονομία αναλύοντας τα εν λόγω θέματα και υποβάλλοντας στην Επιτροπή σύνολο λύσεων για την αντιμετώπισή τους.
            
         
               (5)
            
            
               Η ομάδα εμπειρογνωμόνων θα πρέπει να είναι σχετικά μικρή, ώστε να εκτελέσει γρήγορα και αποτελεσματικά την αποστολή της. Θα πρέπει να απαρτίζεται από άτομα με βαθιά γνώση και εμπειρία σε θέματα ψηφιακής οικονομίας, από άτομα με ακαδημαϊκό υπόβαθρο σε θέματα φορολογίας ή οικονομικών επιστημών ή και στα δύο και από άτομα με εξειδίκευση σε θέματα φορολογίας και, κατά προτίμηση, εμπειρία σχετικά με τη φορολόγηση της ψηφιακής οικονομίας. Για λόγους κύρους και διασφάλισης της ανεξαρτησίας της, η ομάδα θα πρέπει να προεδρεύεται από μέλος με σημαντική πολιτική πείρα.
            
         
               (6)
            
            
               Είναι σκόπιμο να καθοριστούν κανόνες σχετικά με τη δημοσιοποίηση πληροφοριών από μέλη της ομάδας εμπειρογνωμόνων.
            
         
               (7)
            
            
               Η επεξεργασία των δεδομένων προσωπικού χαρακτήρα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (1).
            
         
               (8)
            
            
               Είναι σκόπιμο να οριστεί περίοδος εφαρμογής της παρούσας απόφασης,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Με την παρούσα απόφαση συγκροτείται η ομάδα εμπειρογνωμόνων για τη φορολογία της ψηφιακής οικονομίας, εφεξής «η ομάδα εμπειρογνωμόνων».
   Άρθρο 2
   Καθήκοντα
   1.   Η ομάδα εμπειρογνωμόνων είναι επιφορτισμένη με τα ακόλουθα καθήκοντα:
   
               α)
            
            
               να επικουρεί την Επιτροπή κατά την προετοιμασία των νομοθετικών προτάσεων ή άλλων πρωτοβουλιών πολιτικής·
            
         
               β)
            
            
               να παρακολουθεί την εξέλιξη της φορολογικής πολιτικής όσον αφορά την ψηφιακή οικονομία·
            
         
               γ)
            
            
               να προβαίνει σε ανταλλαγή εμπειριών και ορθών πρακτικών στον τομέα της φορολόγησης της ψηφιακής οικονομίας·
            
         
               δ)
            
            
               να διατυπώνει προτάσεις για τη φορολόγηση της ψηφιακής οικονομίας και να εξετάζει πιθανές εναλλακτικές βάσεις φορολόγησης εκτός από εκείνες που ισχύουν επί του παρόντος, λαμβάνοντας υπόψη τις ιδιαιτερότητες της ΕΕ, αλλά και την εξέλιξη των πολιτικών σε παγκόσμια κλίμακα·
            
         
               ε)
            
            
               να παρέχει διεξοδική ανάλυση της σχέσης μεταξύ των δραστηριοτήτων των εταιρειών στον τομέα της ψηφιακής οικονομίας εντός της ΕΕ και της άμεσης ή έμμεσης συμμετοχής τους στα φορολογικά έσοδα των κρατών μελών, καθώς και των τυχόν αδυναμιών προσαρμογής των ισχυόντων διεθνών φορολογικών κανόνων στην ψηφιακή οικονομία·
            
         
               στ)
            
            
               να προτείνει στην Επιτροπή ένα φάσμα πιθανών λύσεων για την αντιμετώπιση των σημαντικότερων θεμάτων που εντοπίστηκαν κατά την ανάλυση που αναφέρεται στο στοιχείο ε), προσδιορίζοντας τους κινδύνους, τις πιθανές συνέπειες και τις οικονομικές και δημοσιονομικές επιπτώσεις για την ΕΕ κάθε μιας από τις λύσεις.
            
         2.   Η ομάδα εμπειρογνωμόνων διαβιβάζει στην Επιτροπή έκθεση σχετικά με τις εργασίες της πριν από την 1η Ιουλίου 2014.
   Άρθρο 3
   Διαβούλευση
   Η Επιτροπή μπορεί να συμβουλεύεται την ομάδα εμπειρογνωμόνων για κάθε ζήτημα που αφορά την ψηφιακή οικονομία.
   Άρθρο 4
   Μέλη — Διορισμός
   1.   Η ομάδα εμπειρογνωμόνων απαρτίζεται από τουλάχιστον έξι και το πολύ επτά μέλη:
   
               α)
            
            
               ένα μέλος που διορίζεται υπό την προσωπική του ιδιότητα, με γενική κατάρτιση σε οικονομικά, νομικά ή χρηματοοικονομικά θέματα και μεγάλη πολιτική εμπειρία·
            
         
               β)
            
            
               ένα ή δύο μέλη που διορίζονται υπό την προσωπική τους ιδιότητα, με βαθιά γνώση και εμπειρία στον τομέα της ψηφιακής οικονομίας·
            
         
               γ)
            
            
               ένα ή δύο μέλη που διορίζονται υπό την προσωπική τους ιδιότητα, με ακαδημαϊκό προφίλ κατά κύριο λόγο σε θέματα φορολογίας ή οικονομικών επιστημών ή σε αμφότερα·
            
         
               δ)
            
            
               ένα ή δύο μέλη που διορίζονται υπό την προσωπική τους ιδιότητα, με εξειδίκευση σε θέματα φορολογίας και κατά προτίμηση με εμπειρία στον τομέα της φορολόγησης της ψηφιακής οικονομίας.
            
         2.   Το μέλος που αναφέρεται στην παράγραφο 1 στοιχείο α) διορίζεται από τον Επίτροπο που είναι αρμόδιος για τη Φορολογία και Τελωνειακή Ένωση. Τα μέλη που αναφέρονται στην παράγραφο 1 στοιχεία β), γ) και δ) διορίζονται από τον Γενικό Διευθυντή της ΓΔ Φορολογίας και Τελωνειακής Ένωσης μεταξύ ειδικών που διαθέτουν γνώσεις στους τομείς που αναφέρονται στα άρθρα 2 και 3 και οι οποίοι ανταποκρίθηκαν στην πρόσκληση υποβολής υποψηφιοτήτων.
   3.   Τα μέλη διορίζονται για την περίοδο έως την 1η Ιουλίου 2014. Παραμένουν εν υπηρεσία έως το τέλος της θητείας τους, εκτός αν αποκλειστούν ή αντικατασταθούν.
   4.   Τα μέλη τα οποία δεν είναι πλέον σε θέση να συμβάλουν αποτελεσματικά στις εργασίες της ομάδας, παραιτούνται ή δεν πληρούν τις προϋποθέσεις που ορίζονται στην παράγραφο 2 δεύτερο εδάφιο του παρόντος άρθρου ή στο άρθρο 399 της Συνθήκης μπορούν να αποκλειστούν ή να αντικατασταθούν για την εναπομένουσα περίοδο της θητείας τους.
   5.   Τα μέλη ενεργούν με ανεξαρτησία και με βάση το δημόσιο συμφέρον.
   6.   Τα ονόματα των μελών δημοσιεύονται στο μητρώο των ομάδων εμπειρογνωμόνων της Επιτροπής και άλλων παρόμοιων οντοτήτων («το μητρώο»).
   7.   Τα δεδομένα προσωπικού χαρακτήρα συγκεντρώνονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η ομάδα εμπειρογνωμόνων προεδρεύεται από το μέλος που αναφέρεται στο άρθρο 4 παράγραφος 1 στοιχείο α).
   2.   Ο Επίτροπος που είναι αρμόδιος για τη Φορολογία και Τελωνειακή Ένωση ορίζει αντιπρόσωπο της Επιτροπής ο οποίος μπορεί να προσκαλεί εμπειρογνώμονες εκτός της ομάδας εμπειρογνωμόνων, εξειδικευμένους σε κάποιο θέμα της ημερήσιας διάταξης, για να συμμετάσχουν, σε βάση ad-hoc, στις εργασίες της ομάδας.
   3.   Τα μέλη της ομάδας εμπειρογνωμόνων, καθώς και οι προσκεκλημένοι εμπειρογνώμονες, συμμορφώνονται με τις διατάξεις περί τήρησης του επαγγελματικού απορρήτου που προβλέπονται στις Συνθήκες και τους κανόνες εφαρμογής τους, καθώς και με τους κανόνες ασφαλείας της Επιτροπής όσον αφορά την προστασία διαβαθμισμένων πληροφοριών της ΕΕ, όπως αυτοί ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής της 29ης Νοεμβρίου 2001, για την τροποποίηση του εσωτερικού κανονισμού της (2). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
   4.   Οι συνεδριάσεις της ομάδας εμπειρογνωμόνων πραγματοποιούνται στα γραφεία της Επιτροπής, εκτός εάν η ομάδα εμπειρογνωμόνων αποφασίσει διαφορετικά, με την επιφύλαξη της έγκρισης από τον αντιπρόσωπο της Επιτροπής. Η Επιτροπή εξασφαλίζει τη γραμματειακή υποστήριξη. Στις συνεδριάσεις της ομάδας δύνανται να παρίστανται και άλλοι υπάλληλοι της Επιτροπής για τους οποίους παρουσιάζουν ενδιαφέρον οι σχετικές εργασίες.
   5.   Η ομάδα εμπειρογνωμόνων εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για τις ομάδες εμπειρογνωμόνων.
   6.   Η Επιτροπή δημοσιεύει όλα τα σχετικά έγγραφα, όπως τις ημερήσιες διατάξεις, τα πρακτικά της ομάδας και παρατηρήσεις των συμμετεχόντων είτε στο μητρώο είτε μέσω συνδέσμου που παραπέμπει από το μητρώο σε ειδικό δικτυακό τόπο, όπου διατίθενται πληροφορίες. Δεν δημοσιεύονται έγγραφα σε περίπτωση που η γνωστοποίησή τους θα έθιγε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας εμπειρογνωμόνων δεν αμείβονται για τις υπηρεσίες που παρέχουν.
   2.   Τα έξοδα ταξιδιού και διαμονής των συμμετεχόντων στις δραστηριότητες της ομάδας εμπειρογνωμόνων αποδίδονται από την Επιτροπή, σύμφωνα με τις ισχύουσες διατάξεις της Επιτροπής.
   3.   Τα έξοδα που αναφέρονται στην παράγραφο 2 αποδίδονται εντός των ορίων των διαθέσιμων πιστώσεων που χορηγούνται στο πλαίσιο της ετήσιας διαδικασίας για την κατανομή των πόρων.
   Άρθρο 7
   Δυνατότητα εφαρμογής
   Η παρούσα απόφαση εφαρμόζεται έως την 1η Ιουλίου 2014.
   
      Βρυξέλλες, 22 Οκτωβρίου 2013.
      
         
            Για την Επιτροπή
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 8 της 12.1.2001, σ. 1.
   
      (2)  ΕΕ L 317 της 3.12.2001, σ. 1.